Document ID: 32009R1260

KOMISIJAS REGULA (ES) Nr. 1260/2009
(2009. gada 18. decembris),
ar ko groza I, II, IV un VI pielikumu Padomes Regulai (EK) Nr. 517/94 par kopīgiem noteikumiem tekstilizstrādājumu importam no dažām trešām valstīm, uz kurām neattiecas divpusēji nolīgumi, protokoli vai citas vienošanās, vai arī citi īpaši noteikumi par importu Kopienā
EIROPAS KOMISIJA,
ņemot vērā Līgumu par Eiropas Savienības darbību,
ņemot vērā Padomes 1994. gada 7. marta Regulu (EK) Nr. 517/94 par kopīgiem noteikumiem tekstilizstrādājumu importam no dažām trešām valstīm, uz kurām neattiecas divpusēji nolīgumi, protokoli vai citas vienošanās, vai arī citi īpaši noteikumi par importu Kopienā (1), un it īpaši tās 28. pantu,
tā kā:
(1)
Termiņš divpusējam nolīgumam par tekstilizstrādājumiem ar Baltkrievijas Republiku, kas attiecas uz tirdzniecību 2009. gadā, beigsies 2009. gada 31. decembrī. Ar Baltkrieviju nav panākta vienošanās par minētā nolīguma atjaunināšanu. Baltkrievija veido muitas savienību ar Krieviju un Kazahstānu un nesaskata iespējas arī turpmāk nodrošināt piekļuves priekšrocības ES tekstilizstrādājumu un apģērbu eksportam Baltkrievijas tirgū. Attiecīgi ir lietderīgi iekļaut Baltkrieviju Regulas (EK) Nr. 517/94 piemērošanas jomā. Tāpēc attiecīgi jāgroza Regula (EK) Nr. 517/94.
(2)
Grozījumi Padomes 1987. gada 23. jūlija Regulā (EEK) Nr. 2658/87 par tarifu un statistikas nomenklatūru un kopējo muitas tarifu (2) attiecas arī uz dažiem kodiem, kas minēti Regulas (EK) Nr. 517/94 I pielikumā.
(3)
Šajā regulā paredzētie pasākumi ir saskaņā ar atzinumu, ko sniegusi Tekstillietu komiteja, kas izveidota ar Regulas (EK) Nr. 517/94 25. pantu,
IR PIEŅĒMUSI ŠO REGULU.
1. pants
Regulas (EK) Nr. 517/94 I, II, IV un VI pielikumu groza, kā noteikts šīs regulas pielikumā.
2. pants
Šī regula stājas spēkā septītajā dienā pēc tās publicēšanas Eiropas Savienības Oficiālajā Vēstnesī.
To piemēro no 2010. gada 1. janvāra.
Šī regula uzliek saistības kopumā un ir tieši piemērojama visās dalībvalstīs.
Briselē, 2009. gada 18. decembrī

Labels: 1
3
5